**О Б Р А З Л О Ж Е Њ Е**

**I.** УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредби члана 99. став 1. тачка 4. Устава Републике Србије, према којој Народна скупштина потврђује међународне уговоре кад је законом предвиђена обавеза њиховог потврђивања.

**II.** РАЗЛОЗИ ЗА ДОНОШЕЊЕ ЗАКОНА

Споразум о слободној трговини између Републике Србије и Републике Турске (у даљем тексту: Споразум) потписан је у Анкари, 1. јуна 2009. године, а ступио је на снагу 1. септембра 2010. године („Службени гласник РС – Међународни уговори”, број 105/09).

Саставни део овог споразума чини Протокол II о дефиницији појма „производи са пореклом” и методама административне сарадње (у даљем тексту: Протокол II).

Чланом 29. Споразума предвиђено је оснивање Заједничког комитета Републике Србије и Републике Турске ради надгледања примене овог споразума, разматрања могућности додатног уклањања препрека у трговини и његовог правилног спровођења.

Заједнички комитет је састављен од представника Страна и састаје се на одговарајућем нивоу, када је то потребно, уз узајамну сагласност Страна, али најмање једном годишње, ради разматрања важних питања која проистичу из овог споразума и доношења одлука у случајевима предвиђеним Споразумом.

Према члану 36. Споразума Заједнички комитет може да одлучи о изменама и допунама протокола и анекса уз овај споразум.

Република Србија и Република Турска су потписнице Регионалне Конвенције о пан-евро-медитеранским преференцијалним правилима о пореклу (у даљем тексту: ПЕМ Конвенција), и с тим у вези, обе Стране су преузеле обавезу да у међусобној преференцијалној трговини примењују правила садржана у овој конвенцији. ПЕМ Конвенција је ступила на снагу у односу на Републику Србију 1. септембра 2013. године („Службени гласник РС – Међународни уговори”, број 7/13 од 29. маја 2013. године), а у односу на Републику Турску 1. фебруара 2014. године.

Протокол II је последњи пут измењен Одлуком бр. 1/2017 Заједничког комитета установљеног Споразумом о слободној трговини између Републике Србије и Републике Турске о замени Протокола II уз Споразум, о дефиницији појма „производи са пореклом” и методама административне сарадње („Службени гласник РС”, број 40/17). Протокол II је измењен тако да се у сврхе примене правила о пореклу робе позива на одредбе ПЕМ Конвенције.

Дана 7. децембра 2023. године, одржан је 15. састанак Заједничког комитета ПЕМ Конвенције, у Европској комисији, у Бриселу, Краљевина Белгија, којом приликом су ПЕМ Стране уговорнице једногласно усвојиле Одлуку број 1/2023 Заједничког комитета Регионалне Конвенције о пан-евро-медитеранским преференцијалним правилима о пореклу од 7. децембра 2023. године о изменама и допунама Регионалне конвенције о пан-евро-медитеранским преференцијалним правилима о пореклу (у даљем тексту: Одлука). Одлука је објављена у „Службеном листу ЕУ”, серија L, број 390 од 19. фебруара 2024. године. У складу са чланом 1. Одлуке, измене и допуне Конвенције ступају на снагу 1. јануара 2025. године. Народна Скупштина Републике Србије је 30. септембра 2024. године ратификовала Закон о потврђивању Одлуке број 1/2023 Заједничког комитета Регионалне конвенције о пан-евро-медитеранским преференцијалним правилима о пореклу робе од 7. децембра 2023. године о изменама и допунама Регионалне конвенције о пан-евро-медитеранским преференцијалним правилима о пореклу („Службени гласник РС – Међународни уговори”, број 8/24 од 3. октобра 2024. године).

Због горе поменутих измена и допуна ПЕМ Конвенције, које ступају на снагу 1. јануара 2025. године, Протокол II уз Споразум би стога требало заменити новим Протоколом, који садржи динамичну везу са ПЕМ Конвенцијом, тако да се увек односи на најновију верзију ПЕМ Конвенције на снази. На овај начин се у овом Споразуму од 1. јануара 2025. године, обезбеђује примена нових ревидираних ПЕМ правила о пореклу робе садржаних у горе поменутој Одлуци 1/23 ПЕМ Заједничког комитета.

Република Србија и Република Турска су се договориле да измене овај споразум тако да, Анекс уз ову одлуку садржи нови Протокол II.

Влада је Закључком 05 Број: 48-4998/2024 од 13. јуна 2024. године усвојила текст Одлуке број 1/2024 Заједничког комитета установљеног Споразумом о слободној трговини између Републике Србије и Републике Турске о измени Споразума о слободној трговини између Републике Србије и Републике Турске заменом Протокола II о дефиницији појма „производи са пореклом” и методама административне сарадње.

Одлуку број 1/2024 Заједничког комитета је у складу са Закључком 05 Број: 48-4998/2024 од 13. јуна 2024. године, са српске стране потписао Томислав Момировић, тадашњи министар унутрашње и спољне трговине.

**III.** OБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Одредбом члана 1. Закона предвиђа се потврђивање Одлуке број 1/2024 Заједничког комитета установљеног Споразумом о слободној трговини између Републике Србије и Републике Турске о измени Споразума о слободној трговини између Републике Србије и Републике Турске заменом Протокола II о дефиницији појма „производи са пореклом” и методама административне сарадње, сачињене у Београду, дана 11. октобра 2024. године, у оригиналу на српском, турском и енглеском језику.

Одредба члана 2. Закона садржи текст Одлуке број 1/2024 Заједничког комитета установљеног Споразумом о слободној трговини између Републике Србије и Републике Турске о измени Споразума о слободној трговини између Републике Србије и Републике Турске заменом Протокола II о дефиницији појма „производи са пореклом” и методама административне сарадње, у оригиналу на српском језику.

У одредби члана 3. Закона уређује се ступање на снагу овог закона и то тако да Закон ступа на снагу осмог дана од дана објављивања у „Службеном гласнику Републике Србије - Међународни уговори”.

**IV.** ФИНАНСИЈСКЕ ОБАВЕЗЕ ЗА ИЗВРШАВАЊЕ МЕЂУНАРОДНОГ УГОВОРА

Примена Одлуке број 1/2024 Заједничког комитета установљеног Споразумом о слободној трговини између Републике Србије и Републике Турске о измени Споразума о слободној трговини између Републике Србије и Републике Турске заменом Протокола II о дефиницији појма „производи са пореклом” и методама административне сарадње не ствара финансијске обавезе за Републику Србију.

**V.** ПРОЦЕНА ИЗНОСА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА

За спровођење овог закона није потребно обезбедити финансијска средства из буџета Републике Србије.